**Változások a bérgarancia támogatás igénylésében**

A bérgarancia támogatás a Bérgarancia Alapról szóló, 1994. évi LXVI. törvény alapján megállapítható visszatérítendő kamatmentes támogatás.

A támogatással a gazdálkodó szervezet munkavállalóval szemben fennálló kiegyenlíthetetlen bértartozása előlegezhető meg. A bértartozás a munkaadót terhelő minden munkabértartozást jelenti, beleértve a betegszabadság időtartamára járó térítést és a végkielégítést is.

2014. július 1-jétől a felszámolási eljárás alatt álló cégek mellett már a **kényszertörlési eljárás**ban is kérelmezhető a támogatás.

A kényszertörlési eljárás a cégbíróságon indul, a munkavállalók itt jelenhetik be hitelezői igényüket a kényszertörlési eljárás elrendelését követő 60 napon belül. A cégbíróság a bejelentett munkavállalói igények Bérgarancia Alapból történő kielégítéséhez kapcsolódó feladatok ellátására a felszámolói névjegyzékből bérgarancia biztost jelöl ki. A bérgarancia biztost ugyanazon jogok illetik meg a bérgarancia támogatás igénylése során, mint a felszámolót.